Čo chcem? - Ako kandidát na poslanca
Košického samosprávneho kraja

1. Moja kandidatúra je založená na tom, že kandidujem na funkciu poslanca Košického samosprávneho kraja (ďalej len: „KSK“) za všetkých, ktorí zdieľajú rovnaké hodnoty ako ja a za všetkých, ktorí chcú byť na tento región hrdí.
2. Základom môjho pôsobenia bude presadzovanie verejného záujmu, v rozsahu pôsobnosti zverenej vyšším územným celkom, na regionálnej úrovni – na území v pôsobnosti KSK s dôrazom na obce a mestá patriace do volebného obvodu č. 6 - Gelnica. Budem spolupracovať s každým, kto bude mať seriózny a konštruktívny záujem podieľať sa na definovaní konkrétnych aktivít, či už to budú štatutárni zástupcovia miest a obcí, predstavitelia rôznych organizácií, právnické osoby alebo fyzické osoby. 
3. Budem presadzovať prijímanie opatrení s dôrazom na rozvoj regiónu - v rozsahu kompetencií a pôsobnosti KSK, pri využití potenciálu, ktoré jednotlivé obce a mestá Gelnica a Medzev majú.  
4. Budem presadzovať zodpovedné, efektívne a citlivé nakladanie s majetkom a finančnými prostriedkami KSK.
5. Budem iniciovať sanáciu zosuvov a kritických úsekov kľúčových tranzitných ciest, najmä na cestách II/546, 547, 548 a 549, výmenu prehrdzavených, nebezpečných zvodidiel, najmä  medzi mestom Gelnica a obcou Prakovce a zrýchlenie opráv ciest a mostov používaním moderných technológií, ktoré skracujú dobu rekonštrukcií regionálnych ciest.
6. Budem presadzovať posilnenie nadväznosti autobusov k vlakovému uzlu v Margecanoch, v rámci integrovaného dopravného systému Východ a prispôsobenie prímestskej autobusovej dopravy potrebám občanov, najmä v okrajových obciach volebného obvodu. 
7. Podporím rozvoj ekoturizmu presadzovaním výstavby cyklotrás a ich prepojenie na cyklotrasy v rámci volebného obvodu ako aj na trasy v susediacich regiónoch, čo priláka cykloturistov.   
8. Budem podporovať systémové riešenia vo vzťahu k zabezpečeniu dostupnej zdravotnej starostlivosti.
9. Podporím spoluprácu s vedením nemocnice Pro Vitae v Gelnici, na udržaní oddelenia pre dlhodobo chorých a špecializovaných ambulancií, ktoré sú pre starnúcu populáciu okresu Gelnica kľúčové.
10. Budem presadzovať motivačné  bonusy pre lekárov a sestry, ktorí sa rozhodnú pôsobiť v územnej pôsobnosti volebného obvodu Gelnica.
11. Podporím zvyšovanie kapacít a kvality poskytovaných služieb v zariadeniach sociálnych služieb (ZSS) v zriaďovateľskej pôsobnosti KSK, dislokovaných vo volebnom obvode Gelnica.
12. Budem iniciovať a podporovať investície spojené s vytvorením nových pracovných miest vo volebnom obvode Gelnica. 
13. Budem presadzovať realizáciu projektov z Plánu rozvoja najmenej rozvinutého okresu Gelnica, zameraných na podporu lokálneho podnikateľského prostredia a spracovanie dreva priamo v regióne. 
14. Maximálne budem  podporovať transparentnosť.
15. Budem presadzovať spravodlivé rozdeľovanie finančných prostriedkov.
16. Podporím projekt zameraný na oživenie kúpeľného dedičstva - v súvislosti s plánovanou investíciou KSK do areálu Turzovských kúpeľov, v katastri mesta Gelnica, vrátane dobudovania rekreačnej infraštruktúry v lokalite Turzov, v spolupráci s mestom Gelnica.
17. Budem podporovať projekty zamerané na oživenie banského dedičstva - lokálne múzeá, banské skanzeny a sprístupňovanie štôlní – napr. cez program Terra Incognita. 
18. Budem podporovať projekty zamerané na oživenie priemyselného dedičstva - lokálne múzeá a hámre, napr. cez program Terra Incognita.

